আইপিএল খেলবেন না ধোনি! কী বললেন কুম্বলে?

ওয়েব ডেস্ক: আন্তর্জাতিক ক্রিকেটকে বিদায় জানিয়েছেন পাঁচ বছরেরও বেশি আগে। মহেন্দ্র সিং ধোনিকে (MS Dhoni) এখন শুধু আইপিএলেই (IPL) দেখা যায়। দুটো মাস তাঁকে দেখতে সারা বছর অপেক্ষা করে তাঁর অগণিত ভক্তেরা। এবারেও খেলবেন ধোনি, চেন্নাই সুপার কিংসের নেটে নিচ্ছেন তারই প্রস্তুতি। এরই মধ্যে অদ্ভুত মন্তব্য করলেন প্রাক্তন ভারতীয় অধিনায়ক তথা কিংবদন্তি স্পিনার অনিল কুম্বলে (Anil Kumble)। তিনি বলছেন, চেন্নাইয়ের ‘থালা’ এবার মাঠে নাও নামতে পারেন।

ক্রীড়া সম্প্রচারকারী সংস্থাকে কুম্বলে বলেন, “ঋতুরাজ গায়কোয়াড় অধিনায়কত্ব করবে, তাই ধোনি এই মরসুমে মাঠে নাও নামতে পারেন। তবে রিটেনশন নিয়মে ও দলে থাকবে এবং ইমপ্যাক্ট প্লেয়ার নিয়মে সব ম্যাচ না খেলেও প্রভাব ফেলতে পারবে।” কুম্বলের কথা কিন্তু মোটেই পছন্দ করছেন না ধোনির ভক্তেরা। তাঁরা আরও একবার কিংবদন্তিকে বিখ্যাত সাত নম্বর জার্সি পরে মাঠে দেখতে চান।

আরও পড়ুন: আইপিএলে প্রথমবার! সোনালি ব্যাজ পরে খেলবে KKR

প্রস্তুতি অবশ্য বের ভালোই করছেন মাহি। চেন্নাইয়ের (CSK) নেটে বিশাল বিশাল ছয় মারতে দেখা গেল তাঁকে। বুঝিয়ে দিলেন, বয়স ৪৩ হলেও এখনও বোলারদের আতঙ্ক হয়ে উঠতে পারেন তিনি। কিছুদিন আগেই ধোনি জানিয়েছিলেন, আইপিএল খেলতে হলে কঠোর পরিশ্রম করতে হবে। এখন সেটাই করছেন।

মুম্বইয়ে এক প্রোমোশনাল ইভেন্টে ধোনি বলেন, “আমি বছরে মাত্র দু’ মাস খেলি, তবে আমি খেলাটা উপভোগ করতে চাই, যেভাবে আমি শুরু করেছিলাম। তার জন্য অবশ্যই ছয় থেকে আট মাসে আমায় প্রচুর পরিশ্রম করতে হবে। কারণ আইপিএল অন্যতম শক্ত টুর্নামেন্ট। আপনার বয়স কত তা নিয়ে কারও আগ্রহ নেই। যদি এই পর্যায়ে খেলতে হয় তাহলে সেই মান ধরে রাখতে হবে।”

অবসরের জল্পনা উড়িয়ে ২০২৪ আইপিএলে (IPL 2024) খেলেছিলেন ধোনি। ১৪ ম্যাচে বিস্ফোরক ২২০ স্ট্রাইক রেট নিয়ে করেছিলেন ১৬১ রান। সেই সঙ্গে উইকেটকিপিং করে গিয়েছেন আগের মতোই। দুনিয়াজুড়ে তাঁর ভক্তেরা আশা করে আছে, আরও একবার দেখা যাবে ধোনি ধামাকা।